1. Bevezetés

Az Európai Unió-beli nemzeti és regionális számlák európai rendszeréről szóló, 2013. május 21-i 549/2013/EU európai parlamenti és tanácsi rendelet (a továbbiakban: ESA 2010 rendelet) két jelentéstételi kötelezettséget megállapító rendelkezést tartalmaz:

• A 6. cikk (3) bekezdése a következőképpen rendelkezik:

„A Bizottság az európai statisztikai rendszerrel foglalkozó bizottsággal folytatott konzultációt követően legkésőbb 2018. július 1-jéig jelentést tesz az Európai Parlamentnek és a Tanácsnak az engedélyezett eltérések alkalmazásáról annak ellenőrzése érdekében, hogy azok továbbra is indokoltak-e.”

• A 12. cikk a következőképpen rendelkezik:

„Felülvizsgálat

A Bizottság 2018. július 1-jéig és ezt követően ötévente jelentést nyújt be az Európai Parlamentnek és a Tanácsnak e rendelet alkalmazásáról.

A jelentésben többek között a következőket kell értékelni:

a) a nemzeti és regionális számlákkal kapcsolatos adatok minősége;

b) e rendeletnek, valamint az ESA 2010 nyomonkövetési folyamatának az eredményessége; és

c) előrelépés a függő kötelezettségekre vonatkozó adatok terén és az ESA 2010 adatok rendelkezésre állása terén.”

Ez a jelentés eleget tesz mindkét kötelezettségnek. A jelentést két szolgálati munkadokumentum kíséri, amelyek további részleteket és elemzést tartalmaznak.

A jelentés 2. szakasza további háttér-információkkal szolgál az ESA 2010 célkitűzései és felhasználása tekintetében. A 3. szakasz megvitatja a rendelet végrehajtását, kitérve a fent idézett 6. cikk (3) bekezdése és 12. cikk által megkívánt kérdésekre. A 4. szakasz a következtetéseket tartalmazza.

2. Háttér-információk

A nemzeti és regionális számlák európai rendszere (ESA 2010) a gazdaság következetes és részletes leírását biztosító, nemzetközi követelményeknek megfelelő uniós számlarendszer. Az ESA 2010 a 2013. május 21-i 549/2013/EU európai parlamenti és tanácsi rendeletként jelent meg. Azt először a Bizottságnak 2014. szeptember 1-jétől továbbított adatokra alkalmazták; ettől az időponttól kezdve a tagállamok az ESA 2010 szabályoknak megfelelően küldték az adatokat az Eurostatnak.

Az ESA 2010 mind hatálya, mind fogalmai tekintetében eltér elődjétől, az ESA 95-től, tükrözve a modern gazdaságokra vonatkozó mérésekben bekövetkezett fejleményeket, a módszertani kutatás terén elért eredményeket és a felhasználók igényeit. Az ESA 2010 szerkezete követi a 2008-as nemzeti számlák rendszerében (SNA 2008) a nemzeti elszámolásra vonatkozóan meghatározott, világszerte alkalmazott iránymutatásokat. Az Eurostat számos útmutatót és kézikönyvet adott ki az ESA 2010 végrehajtásának támogatására.

A nemzeti számlák képezik a tudományos, kormányzati és nemzetközi intézmények által a szakpolitikai döntéshozatal és a gazdasági elemzés során figyelembe veendő számos főbb gazdasági mutató forrását. A bruttó hazai termék (GDP) a gazdaság teljes méretének megállapításához leggyakrabban használt mérőszám, miközben a származtatott mutatókat, mint például az egy főre jutó GDP-t, széles körben használják az anyagi életszínvonal összehasonlítására vagy a gazdasági konvergencia vagy divergencia Unión belüli figyelemmel kísérésére.

Ezenfelül a GDP különböző összetevői és a kapcsolódó mutatók, mint például a teljesítmény-, import- és exportmutatók, a hazai (magán- és köz-) fogyasztásra vagy beruházásra vonatkozó mutatók, értékes információkkal szolgálnak a gazdasági tevékenység fő hajtóerői tekintetében, alapot biztosítva ezáltal az egyes uniós szakpolitikák tervezéséhez, nyomon követéséhez és értékeléséhez.

Az ESA 2010 adatokat meghatározott közigazgatási célokra, mint például az Unió negyedik saját forrásához befizetendő (a bruttó nemzeti jövedelmen alapuló) tagállami hozzájárulások meghatározásához, a túlzott hiány esetén követendő eljáráshoz és a túlzottegyensúlyhiány-eljáráshoz is felhasználják (lásd a 3. szakasz c) pontját is).